Document ID: 32001R0500

Κανονισμός (ΕΚ) αριθ. 500/2001 της Επιτροπής
της 14ης Μαρτίου 2001
για τη θέσπιση των λεπτομερειών εφαρμογής του κανονισμού (ΕΟΚ) αριθ. 2847/1993 του Συμβουλίου σχετικά με τον έλεγχο των αλιευμάτων των κοινοτικών αλιευτικών σκαφών στα ύδατα τρίτων χωρών και στην ανοικτή θάλασσα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2847/1993 του Συμβουλίου, της 12ης Οκτωβρίου 1993, για τη θέσπιση καθεστώτος ελέγχου που εφαρμόζεται στην κοινή αλιευτική πολιτική(1), όπως τροποποιήθηκε τελευταία από τον κανονισμό (ΕΚ) αριθ. 2846/1998(2) και ιδίως το άρθρο 18 παράγραφος 4,
Εκτιμώντας τα ακόλουθα:
(1) Τα κράτη μέλη υποχρεούνται, δυνάμει του άρθρου 18 παράγραφος 1 του κανονισμού (ΕΟΚ) αριθ. 2847/93, να κοινοποιούν με μέσα της πληροφορικής στην Επιτροπή τις ποσότητες κάθε αποθέματος που αλιεύονται από τα σκάφη που φέρουν τη σημαία τους στα ύδατα που υπάγονται στην κυριαρχία ή δικαιοδοσία τρίτης χώρας και στην ανοικτή θάλασσα, καθώς και οποιαδήποτε πληροφορία λαμβάνεται δυνάμει του άρθρου 17 παράγραφος 2.
(2) Πρέπει, κατά συνέπεια, να προσδιοριστούν οι λεπτομερείς πληροφορίες που πρέπει να κοινοποιούνται, τα χρονικά διαστήματα κοινοποίησής τους, καθώς και η μορφή κοινοποίησης των εν λόγω πληροφοριών.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρησης αλιείας και Υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κάθε κράτος μέλος κοινοποιεί με μέσα της πληροφορικής στην Επιτροπή, πριν το τέλος του πρώτου μήνα κάθε τριμήνου, τις ποσότητες κάθε αποθέματος που δεν υπόκεινται σε TAC ή ποσοστώσεις, οι οποίες αλιεύθηκαν από τα αλιευτικά σκάφη που φέρουν τη σημαία του στα ύδατα που υπάγονται στην κυριαρχία ή δικαιοδοσία τρίτης χώρας, καθώς και στην ανοικτή θάλασσα, οι οποίες και:
- εκφορτώθηκαν κατά τη διάρκεια του προηγούμενου τριμήνου απευθείας στο έδαφος του,
- εκφορτώθηκαν κατά τη διάρκεια του προηγούμενου τριμήνου απευθείας σε τρίτες χώρες,
- μεταφορτώθηκαν κατά τη διάρκεια του προηγούμενου τριμήνου σε σκάφη τρίτων χωρών.
2. Κάθε κράτος μέλος κοινοποιεί με μέσα της πληροφορικής στην Επιτροπή, πριν το τέλος του πρώτου μήνα κάθε τριμήνου, τις ποσότητες που αλιεύθηκαν από τα αλιευτικά σκάφη που φέρουν τη σημαία του στα ύδατα που υπάγονται στην κυριαρχία ή δικαιοδοσία τρίτης χώρας, καθώς και στην ανοικτή θάλασσα, και οι οποίες εκφορτώθηκαν στο έδαφός του κατά τη διάρκεια του προηγούμενου τριμήνου.
3. Στην περίπτωση κοινοποίησης των αλιευμάτων, η οποία αναφέρεται στις παραγράφους 1 και 2, το κράτος μέλος χρησιμοποιεί το υπόδειγμα που καθορίζει στο παράρτημα.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαρτίου 2001.

Labels: 12
5
6